**Pingvinek vándorlása**  
francia természetfilm

**Filmleírás:**  
Az antarktiszi jégsivatagban élő császárpingvinek vándorlásába, s ezzel együtt egy életévébe tekinthetünk bele a film megnézése során. A 13 hónapig készült film természetes környezetükben örökítette meg a sokszor emberszerűen viselkedő császárpingvinek küzdelmét önmagukért, a túlélésért, családjukért. A feldolgozás élvezetesen, néha szívszorítóan bájosan, máskor szinte humorosan ábrázolja mindennapjaikat, gondolatok sokaságát indítva el a nézőkben.

Korosztályi javaslat: általános iskola 6. osztálytól használható a film. Természetesen a beszélgetések, közös földolgozás során nem szabad elfeledkeznünk arról, hogy ez a korosztály még nehezen bánik az elvont fogalmakkal, így ne ezekre építsük föl az alkalmat.

**Földolgozási javaslatok**  
**1. Téma**: a család

**Megfigyelési szempontok:**

* Meg lehet-e különböztetni “családtípusokat” a filmben? Mi a jellemző rájuk?
* Hogyan lehetne jellemezni a pingvin-családokban észrevehető kötődéseket? Lehet-e, s ha igen, milyen módon, párhuzamba állítani az emberi kötődésekkel?

**Játék**: “Apróhirdetés”

**Forrás**: Rudas János: Delfi örökösei, Új Mandátum Könyvkiadó, Budapest, 2001.  
**Körülmények**: max. 20 tagú csoport  
**Eszközök**:  
Tábla az apróhirdetések kiragasztására.  
Rajzszög vagy ragasztószalag.  
Minden csoporttag számára íróeszköz és papír.  
**Korosztály**: 14-15 éves kortól

1. Minden csoporttagot megkérünk, hogy adjon fel egy jeligés apróhirdetést a “családtagot keresek” témakörben, s egy másikat a “családtagnak ajánlkozom” témakörben. Egy hirdetésre meghatározott szót (mondjuk 20) lehet használni.  
2. Ha készen van a hirdetés, akkor ki kell tűzni őket a táblára, s mindenkit megkérni, hogy tetszésének megfelelően válasszon egyet, amire válaszolna.  
3.a. Beszélgetés arról, hogy ki mit adott föl, s mit választott, s miért.  
3.b. A csoportvezető kezdeményezheti, hogy rövid szerepjátékok keretében összehozza páronként a hirdetők, s válaszolók némelyikét.

**2. Téma**: Szerepek a családban  
**Megfigyelési szempontok:**

* Meg lehet-e különböztetni “családtípusokat” a filmben? Mi a jellemző rájuk?
* Figyeljük meg a pingvin-családon belül betöltött szerepeket! Vannak-e, s ha igen, melyek azok, amelyek az emberi családokon belül is megtalálhatóak? Mik ezeknek a jellemzőik?

**játék**: “Ki is ő?”  
**Forrás:** A játék alaptípusa megtalálható Kósáné Ormai Vera: Személyiségfejlesztő játékok, OKI, Budapest, 1998. könyvében. Az itt található leírás egy, a téma számára átdolgozott változat.

**Földolgozás módja:** kiscsoportok vagy párok  
**Szükséges eszközök**: Lap és írószerszám minden csoportnak  
**Korosztály**: 6. osztálytól

1.A játékban résztvevők különböző nézőpontból írják le ugyanazt a személyt. A film alapján lehetőségek: apa, anya, kispingvin.  
2.Nézőpontok: párja, gyermeke, társai, külső szemlélő, stb.  
3.a. A csoportból valaki bemutatja a leírtakat, majd ezután megbeszélik, hogy miért különbözhetnek a vélemények egymástól.  
b. Beszélgetés a családban betöltött szerepekről.

**3. Téma:**bizalom - felelősségtudat

**Megfigyelési szempontok:**

* Mit jelenthet a pingvinek számára “megbízni” valakiben?
* Kinek, milyen felelőssége volt a filmben?

**Játék**: “vakvezetés”  
**Forrás**: Önismereti játékok gyűjteménye, Pedellus Tankönyvkiadó, 1999.  
**Körülmények**: párokra osztott csoport  
**Eszközök**: csak a csoporttagok  
**Korosztály**: általános iskola 7-8. osztálytól  
**Megjegyzés**: Ez a gyakorlat megingat a térérzékelő biztonságunkban, s növeli a bizalom érzését a partner iránt. A “látó” számára a felelősséget növeli. Egy időben csak annyian játszanak, ahányan nem zavarják a teremben egymást.

1.A csoport tagjai párokat alkotnak. Egyikük a “vak”, másikuk a “látó”.  
2.A látó fél vezeti a vakot ― akár különböző akadályokon keresztül.  
3.Egy “kör” után felcserélődnek a szerepek, s fordítva is végigvezetik egymást a párok a termen.  
4.A játék után megbeszélik azt, hogy ki, hogyan élte meg a különböző szerepeket.  
5.Átvezetési lehetőség a filmhez: a kispingvin bizalma a szülőkben, szülők bizalma, felelőssége egymás iránt.